
Melléklet a Képviselő- testület ………/2014.számú határozatához
Egészségügyi, Gyermekjóléti és Szociális 

Intézmény

Székhely: 6200 Kiskőrös, Árpád u.8.

Telefonszám: 06/78-311-940

Telephely: Idősek Otthona 

6200 Kiskőrös, Sárkány József utca 13.

Telefonszám: 06/78-413-519

H Á Z I R E N D

Az Idősek Otthona teljes körű ellátást biztosít, kortól, egészségi állapottól függő egyéni gondozást nyújt, amiben valamennyi dolgozó részt vesz, kiemelten a szakdolgozói munkakörben alkalmazottakat.

A bentlakásos intézmény az ellátottak otthona, s ennek megfelelően szükséges alakítani az ellátó környezetet, az otthon napirendjét.

A Házirend a személyes gondoskodást nyújtó szociális ellátásokat biztosító intézményekben az intézmény belső életének rendjét, az ellátottak egymás közötti kapcsolattartását, valamint az ellátottak és a dolgozók közötti etikai, magatartási szabályokat fogalmazza meg és tájékoztatást ad a szolgáltatások köréről.

Célja: az intézmény belső életének szabályozása, figyelembe véve a helyi adottságokat, lehetőségeket – ellátotti összetételt, segíti az emberi és állampolgári jogok érvényesítésének, a személyi adatvédelem, az együttélési szabályainak betartását, a vagyonmegóvás és megőrzés megvalósítását.

A házirend keretszabályozást jelent, melyben biztosítható az egyénre szabott gondozás, figyelembe vehetők egyéni igények, mindaddig, amíg az ellátás és közösség érdekeit nem sérti.

A házirend megtartása közös érdek és kötelesség. A házirendben foglaltak betartása a hozzátartozókra és egyéb látogatókra is vonatkozik.

A bentlakásos intézmény házirendjében szabályozni kell különösen

I. az együttélés szabályait

II. az otthonból való eltávozás és visszatérés rendjét

III. az ellátásban részesülő személyek egymás közötti, valamint a hozzátartozóikkal való kapcsolattartásának szabályait

IV. a bevihető személyes használati tárgyak körét

V. az érték- és vagyonmegőrzésre átvett tárgyak átvételének és kiadásának szabályait

VI. a ruházattal, textíliával, tisztálkodó szerekkel való ellátás, valamint a ruházat és textília tisztításának és javításának rendjét

VII. az intézményi jogviszony megszűnésének szabályait

VIII. az egyéni és a közösségi vallásgyakorlásra vonatkozó szabályokat

IX. az alapfeladatokat meghaladó programok, szolgáltatások körét és térítési díját

X. az  Érdekképviseleti Fórum működésének és választásának szabályait

XI. panaszjog gyakorlását

XII. tűz –és balesetvédelmi szabályokat.
I. Az együttélés szabályai

Elhelyezés:

A lakószobák 2-3-4 ágyasak. A szobák berendezve várják lakóikat.

Tisztálkodásra adott a szobák jelentős részében a hideg-meleg vizes mosdó, és tusoló. Amelyik szobához nem tartozik fürdő helyiség, ott kérjük fürdésre a folyosón levő közös vizes blokkot használhatják.

Lakóink apróbb - számukra kedves használati tárgyaikat- (fénykép, rádió, TV, váza, egyéb díszítő elemeket) elhelyezhetik a szobájukban.

A behozható tárgyak körét meghatározza az a tény, hogy az ellátott melyik részlegben kerül elhelyezésre. Az 1 – 2 ágyas szobákban a lakónak lehetősége van arra, hogy a lakószobát saját ízlése szerint, saját bútorokkal, egyéb használati tárgyakkal rendezzék be.

A behozott, valamint az ellátás időtartama alatt vásárolt eszközök, ruhaneműk, használati tárgyak nyilvántartásba vétele kötelező, az ellátott személyi leltárlapján. 

Napirend:

Ébresztő: reggel 7 óra, csendes pihenő 13 – 15-ig.

Villany oltás ideje: 22 óra

Reggel 7 óra előtt, délután 13 – 15 óra között illetve 22 óra után elvárt a csendes közlekedés, halk beszéd, a saját szobákban és a társalgókban elhelyezett televízió és rádiókészülékek lehalkítása, hogy lakótársaikat ne zavarják. 

A társalgókban a televíziókat az étkezések alkalmával, és az istentiszteletek idején ki kell kapcsolni. 

Étkezések rendje:

Az otthonban napi 3-szori étkezést, betegség esetén az orvos által előírt diétát biztosítunk.

Az étkezés helye az ebédlő, kivételes esetekben (pl. ágyhoz kötöttség, betegség) a lakószoba is megengedett, ahol az ápoló személyzet segítséget nyújt.

Az ebédlőből kivitt élelmiszerek tárolására a hűtőszekrényben van lehetőség.

Az étkezéshez szükséges eszközöket biztosítjuk.

Az étkezés ideje:
- reggeli:   
  8 – 9-ig



- ebéd:     
12 – 13-ig

- vacsora: 
½ 17 – ½ 18-ig

Pótétkezések: cukorbeteg ellátottaink részére, (diatetikus javaslatára), napi 5-szöri étkezést biztosítunk, melyet az ebédlőben fogyaszthatnak el.

Az étkezések ideje:

         - uzsonna: 15-15.30

        - pótvacsora: 21-21.30

Az ápolók a fekvő betegek gondozása során gondoskodnak rendszeres folyadék bevitelről.

Ha az étkezést valamilyen okból nem kívánják igénybe venni, akkor azt az előző napon be kell jelenteni.

Egészségügyi ellátás:

Az Idősek Otthona rendszeres orvosi felügyeletet biztosít, melynek keretében az ellátást igénybe vevő egészségi állapotának folyamatos ellenőrzése, egészségügyi tanácsadás nyújtása történik. Az orvos további vizsgálatok szükségessége esetén, kórházba illetve a megfelelő szakellátásra utalja az ellátottat.

Általános orvosi ellátást - a vállalkozói szerződésben foglaltak szerinti- Dr Tüske László háziorvos nyújtja.      
Rendelés: 

Csütörtökön:
13-17 óráig, illetve  szükség szerint.

Ünnepnapokon, hétvégén és a városi ügyeleti időben az ügyeletes orvos látja el a betegeket. Újonnan beköltöző ellátottaink igény esetén megtarthatják háziorvosukat.

A háziorvos az osztályvezető ápolóval közösen alakítják ki a szükséges gyógykezelést az ellátottak részére.

Gyógyszer ellátás:

Gyógyszerosztás naponta az orvos utasítása szerint, gyógyszeres dobozban történik. A segítségre szoruló lakók gyógyszerbevételénél a nővérek segítenek.

Térítésmentesen biztosítjuk ellátottai számára mindazon gyógyszereket, melyet az 1/2000 (I.7.) SzCsM rendelet szabályoz. E gyógyszerek köréről a részletes tájékoztatót az orvosi szobában tartjuk.. Ezen túlmenően felmerülő egyéni gyógyszerszükséglet költségét az ellátást igénybe vevő viseli. 

A gyógyászati segédeszköz beszerzése az intézmény feladata. /A mindennapi élettevékenység segítése, biztonságossá tétele, egyes funkciókárosodások kompenzálása érdekében szakorvosi javaslatra elrendelt testközeli vagy test távoli eszközök./

A test távoli eszköznek biztosítása az intézmény költségén történik.  A testközeli segédeszköznek biztosítása az ellátott költségén történik. 

Vásárolt és más által hozott gyógyszert beszedni nem szabad!

Kérjük az orvosi utasítások pontos betartását!

Takarítás és tisztálkodás rendje:

A lakószobák takarítása hétköznapokon reggel történik, takarítás idejére lehetőség szerint a szobákat el kell hagyni.

A reggeli és esti fürdés, mosakodás egyéni igény szerint a szobában ill. a közös vizesblokkban történik.

Az ágyban fekvő betegeknek az ápolónők - rászorultságuk szerint - naponta segítenek a teljes tisztálkodásban.

Aki nem tud önállóan tisztálkodni az ápolók segítséget nyújtanak a fürdésben, alsó, felső ruházat, ágynemű cserében. A helyiségek szellőztetése naponta többször történik. A szobák és egyéb helyiségek tisztántartását a takarítónők végzik, de számítunk az önmagukat még ellátni tudó lakók aktív segítségére. 

Borotválás a napi tisztálkodás részeként ingyenesen jár.

A tisztálkodási szereket (WC papír, szappan) folyamatos biztosításáról gondoskodunk.

II. Az otthonból való eltávozás és visszatérés rendje

Az otthonból való eltávozás és visszatérés rendje, látogató fogadása:

Az ellátottaknak az otthonból szabad kijárása van, melyet az ügyeletes nővérnek be kell jelenteni, a visszaérkezés várható időpontjának megadásával. Amennyiben nem tud visszatérni, azt telefonon vagy más módon kell jelezni.
Eltávozás időpontját az ellátott kéri. A hozzátartozók a szolgálatban lévő ápolónak jelezzék a látogatás várható időtartamát, és helyszínét. Ez idő alatt az ellátott a gyógyszereit az ügyeletes ápolótól veheti át. A szabadság igényét a távozás előtt legkésőbb egy nappal, hétvégi eltávozás esetén legkésőbb péntek 12 óráig szíveskedjenek jelezni, az étkezés lemondása érdekében. 

Lakóink és a hozzátartozók kapcsolatának ápolása, segítése érdekében figyelmet fordítunk a látogatás meghittségének biztosítására. A látogatások idejét csak oly mértékben korlátozzuk, ami az ellátás zavartalanságához szükséges, az alábbiak szerint:

- Látogatás ideje nincs korlátozva, de reggel 8 óra előtt és este 20 óra után csak elkerülhetetlen esetekben fogadjanak látogatókat.

- A látogatás nem zavarhatja mások nyugalmát vagy fizikai ellátását. 

- Jelenlétüket minden esetben a műszakban lévő ápolónak jelezzék.

- A látogatók által hozott élelmiszereket csak az ápoló személyzet tudtával adhatják hozzátartozóiknak. 

- A látogatási idő befejeztével, az otthont el kell hagyniuk!

III. Az ellátásban részesülő személyek egymás közötti, valamint a hozzátartozóikkal való kapcsolattartásának szabályai

a. A kedves, udvarias, előzékenyen viselkedés közös érdek. A lakótársakkal való tiszteletteljes bánásmód hozzásegít  egy konfliktusmentes, családias légkör kialakításához.

A lakótárs nyugtalanságának, zavartságának, eltévedésének észlelése esetén jelzéssel kell élni az ápoló személyzet felé, az ilyen állapotok rendezése ápolói feladat.

b.) Hozzátartozóival, barátaival, ismerőseivel, való kapcsolattartás elősegítéséért segítséget kérhet minden lakó a szociális gondozótól (levélírás, telefonálás). A levélküldés, telefonálás, térítés ellenében történhet, aminek díja az önköltség.

Ellátottaink a hozzátartozókkal való személyes kapcsolattartást a látogatáson kívül eltávozás formájában is gyakorolhatják. 

A távollét mennyisége nincs korlátozva.

Gondozási díj elszámolásakor figyelembe kell venni a távol töltött napokat.

Távollét idejére fizetendő térítési díj összege:

Ellátást igénybe vevő az intézményből ideiglenesen távol van, a távollétidejére ellátásban részesülő személy 

-  a két hónapot meg nem haladó távolléte idejére a megállapított személyi térítési díj 20%-át fizeti. A távolléti napok naptári éves szinten összesíthetők. Nem minősül távollétnek a rendszeres hétvégi távollét.

-  két hónapot meghaladó távolléte idejére - egészségügyi intézményben történő kezelésének tartamára a megállapított személyi térítési díj 40%-át, 

- egyéb esetben a személyi térítési díj 60%-át fizeti.
IV. A bevihető személyes használati tárgyak köre

Az intézménybe behozható személyes használati tárgyak köre:

Beköltözéskor kért és ajánlott dokumentumok:

· Személyigazolvány

· Lakcímbejelentő kártya

· TB kártya

· Adókártya

· Születési anyakönyvi kivonat

· Korábbi zárójelentések

· Gyógyszeres lap, amilyen terápiában jelenleg részesül

 Beköltözéskor az ellátott az intézménybe hozhatja az alábbi személyes használati tárgyakat

· Több váltás fehérnemű és felső ruházat

· Házi és utcai cipő

· Gyógyászati segédeszközök

· Törölköző

· Ágynemű garnitúra

· Tisztálkodási felszerelés

· Apróbb használati tárgyak pl.: pohár, evőeszköz, fésű, olló….stb.

· Lakószoba díszítését szolgáló emléktárgyak

 Beköltözéskor az ellátott az intézménybe hozhatja az alábbi tárgyakat

· Rádió

· Televízió
· Hűtő
· Kisebb bútorok
· Kerékpár
· Kerti szerszámok   

Intézményünkbe – a részlegvezetővel történt előzetes megbeszélés alapján – az ellátást igénybevevő behozhatja, személyes tárgyait, értékit és vagyontárgyait. Ezekből a szobában elhelyezésre kerül - leginkább személyes használati tárgyak, továbbá apróbb bútor, TV, rádió, és mindaz,- , ami a szobában kényelmesen elhelyezhető és a közösségi együttélés szabályait nem sérti. Ennél nagyobb tárgyak biztonságos elhelyezéséről a részlegvezető gondoskodik.

Az intézménybe be nem hozható tárgyak köre:

Az intézmény területére nem hozhatók be olyan tárgyak, eszközök, amelyek veszélyt jelenthetnek a lakóra, a társaira és a dolgozókra vonatkozóan (pl. 8 cm pengehosszúságot meghaladó szúró- és vágóeszköz, lőfegyver, gázspray)

V. Az érték- és vagyonmegőrzésre átvett tárgyak átvételének és kiadásának szabályai

Érték és vagyonmegőrzés szabályai:   
Az érték- és vagyonmegőrzésre átvett tárgyakról a részlegvezető tételes felsorolás alapján átvételi elismervényt készít és annak egy példányát átadja az ellátottnak, illetve törvényes képviselőjének.

Az értéktárgyak átadását és átvételét két tanú jelenlétében kell elvégezni. Az értéktárgyak biztonságos megőrzéséről a részleg vezető gondoskodik.

E tárgyak kiadása ugyanezen a módon történik, két tanú jelenlétében és írásban ledokumentálva. 

A fenti módon  át nem adott értékért, készpénzért felelősséget nem vállalunk.

Az átvett készpénz megőrzésére az ellátott illetve törvényes képviselőjének írásbeli meghatalmazása alapján, kizárólag az intézmény által bérelt széfben van lehetőség. Amennyiben nem itt kívánja elhelyezni készpénzét az ellátott, úgy önállóan saját magának kell ezt intéznie.

Amennyiben a napi szükségletei fedezésére szolgáló pénzét is átadja az intézménynek, úgy azt a mentálhigiénés munkatárs kezeli, aki bármikor köteles abból az ellátott által megjelölt összeget átadni.

Az átadott összegről pénztárbizonylat készül. Ha a dolgozó vásárol be az ellátottnak, számlával köteles elszámolni.

Ha e letétben elhelyezhető készpénz havi összege tartósan meghaladja az ellátott által megjelölt pénzösszeget, vagy a mindenkori öregségi nyugdíjminimum kétszeresét, a készpénzét az intézmény által bérelt széfben kell elhelyezni.

VI. A ruházattal, textíliával, tisztálkodó szerekkel való ellátás, valamint a ruházat és textília tisztításának és javításának rendje

Ruházat:

Az ellátottak saját ruházatukat és textíliájukat használják. Ha nem rendelkeznek megfelelő mennyiségű, minőségű saját ruházattal, akkor az intézmény biztosítja azt. 

Ezek  a következők: - három váltás fehérnemű és hálóruha, az évszaknak megfelelő két váltás felső ruházat és utcai cipő. Az ellátott az intézmény által nyújtott ruházatot nem köteles használni, azonban saját ruházatának elhasználódása esetén is csak a fent felsoroltakat igényelheti. A személyes használatra kiadott ruházat az intézmény tulajdonát képezi.

Az ellátottak ruházatának tisztításáról és javításáról a gondoskodunk. Ezen munkálatok a  mosodában kerülnek elvégzésre. A ruházatokat monogrammal látjuk el, így biztosítva van, hogy mindig ugyanazt kapják vissza.
Törölközők cseréje naponta, ágyneműcsere kéthetente és természetesen szükség szerint, történik.

VII. Az intézményi jogviszony megszűnésének szabályai

Az intézmény jogviszony megszűnésének szabályai:

(1) Az ellátásra jogosult jogviszonya megszűnik:

                             a )az Intézmény jogutód nélküli megszűnésével,

                             b) a határozott idejű intézményi ellátás esetén a határozott idő lejártával,

                             c) a jogosultnak, illetve törvényes képviselőjének a jogviszony megszün-

                                  tetésére vonatkozó írásbeli kérelemben megjelölt napon,

                             d) a jogosult halálával.

(2) Az igazgató az intézményi jogviszonyt megszünteti, ha a jogosult

                             a)  más intézménybe történő elhelyezése indokolt,

                             b)  a házirendet súlyosan megsérti,

c) intézményi elhelyezése nem indokolt,

Az igazgató az ellátás megszüntetéséről, valamint a megszüntetés ellen tehető panaszról írásban értesíti a jogosultat, illetve törvényes képviselőjét.

Házirend megsértésének esetei:

- dohányzási szabályok be nem tartása 
- 24 órát meghaladó indokolatlan távol maradás

- romlandó élelmiszer éjjeliszekrényben való tárolása

- ápolószemélyzet tudta nélküli gyógyszerfogyasztás

- intézményi helyiségek nem rendeltetésszerű használata

- személyi higiénés szabályok be nem tartása (kézmosás, tisztálkodás, ruhacsere    elutasítása)

- lakótársakkal, vagy az ápolószemélyzettel szembeni udvariatlan viselkedés

Amennyiben az ápolószemélyzet észleli a házirend megsértésének eseteit, úgy felhívja az ellátott figyelmét, a helyes, követendő magatartás betartására.

A házirendet súlyosan megsérti:

- alkoholfogyasztás következtében kialakult agresszív, kezelhetetlen magatartás, a lakótársakkal, vagy ápolószemélyzettel szemben.

- rendbontás, rongálás és lakótársaik nyugalmának zavarás.

Az fentiek előfordulása esetén az részlegvezető tájékoztatja az ellátottat a következményekről: ha a házirendet többszörösen súlyosan megsérti, intézményi áthelyezésre, vagy intézményi jogviszony megszüntetésére kerülhet sor.

A rendbontás, rongálás anyagi következményekkel jár, az okozott kárt meg kell téríteni. 

VIII. Az egyéni és a közösségi vallásgyakorlásra vonatkozó szabályok

Egyéni és közösségi vallásgyakorlására vonatkozó szabályok:

A hitélet gyakorlása terén az otthonban keresztény szellem a mértékadó, természetesen tiszteletben tartva minden ellátott személyes meggyőződését.

1. Ellátottaink vallásukat szabadon gyakorolhatják.

2. Lehetőséget biztosítunk a különféle vallási felekezetek képviselői, papjai, lelkészei számára az ellátottaink meglátogatására, a velük való rendszeres kapcsolattartásra.

3. Az ellátottak szobájukban vagy közösségi helyiségben szabadon fogadhatják az egyházak képviselőit az egyéni vallási- lelki szükségleteikhez mérten (pl. gyónás, utolsó kenet stb.).

4. A társalgóban hétfőnként evangélikus, péntekenként katolikus istentisztelet van.

6. A vallási hovatartozás tiszteletben tartása, egymás méltóságteljes vallásgyakorlásának elősegítése fontos szempont.

IX. Az alapfeladatokat meghaladó programok, szolgáltatások köre és térítési díjai

Kellemes és hasznos időtöltés Otthonunkban:

Intézményünkben a mentálhigiénés munkatársa biztosítja az otthon ellátottainak lelki gondozását, olyan programok, tevékenységek szervezésével, amelyben ellátottaink szívesen vesznek részt. Ellátottaink fizikai, szellemi és lelki erőnlétének fenntartása érdekében állandó és aktuális programokat biztosítunk. 

- Rádió, TV, magnó, videó, társasjáték áll rendelkezésre

- Kézimunka (kötés, varrás-hímzés vagy más manuális tevékenység) igényét jelezze az intézmény mentálhigiénés munkatársának

- Rendezvényeinken, programjainkon hozzátartozóit, barátait szívesen látjuk.

- Örömünkre szolgál a segítségük az otthon körüli munkában (kertgondozás, virágok ápolása, saját szobájuk szépítése)

Az alapfeladatát meghaladó programok, szolgáltatások köre és eseti térítési díja

1. A hajvágást, szárítást ingyenesen biztosítjuk, az ezen túli szolgáltatás igénybevételét az ellátott  fizeti.

2. Szabadidős, kulturális programokat (mozi, kirándulás, színház stb.) szervezünk. A belépőjegyek költségeit a résztvevők fizetik.

3. A mozgásukban korlátozott személyek (kerekesszékkel közlekedők) igénybe vehetik az intézet gépkocsiját hazalátogatás, temetés stb. alkalmával. A helyben történő szállítást biztosítjuk. Vidéki út vagy egyeztetett igénybevétel esetén a tényleges költséget (intézményi autó üzemanyag felhasználása, menetlevél alapján) az ellátottnak kell megtéríteni.

X. Érdekképviseleti Fórum működésének és választásának szabályai

A szociális igazgatásról és szociális ellátásokról szóló 1993. évi III. törvény 99. §-a alapján az Egészségügyi, Gyermekjóléti és Szociális Intézmény Idősek Otthonával intézményi jogviszonyban állók és az ellátásra jogosultak érdekvédelme érdekében Érdekképviseleti Fórum működik az intézményben.

 

Az Érdekképviseleti Fórum székhelye: 
6200  Kiskőrös, Sárkány J. utca 13.

 

 Az Érdekképviseleti Fórum feladata:

a) előzetesen véleményezi az intézmény vezetője által készített, az ellátottakkal, valamint az intézmény belső életével kapcsolatos dokumentumok közül a szakmai programot, az éves munkatervet, a házirendet, az ellátottak részére készült tájékoztatókat,

b) megtárgyalja az intézményben élők panaszait - ide nem értve a jogviszony keletkezésével, megszüntetésével és az áthelyezéssel kapcsolatos panaszokat -, és intézkedést kezdeményez az intézményvezető felé,

c) tájékoztatást kérhet az intézményvezetőtől az ellátottakat érintő kérdésekben, az ellátás szervezésével kapcsolatos feladatokban,

d) intézkedés megtételét kezdeményezheti a fenntartó felé, valamint más, hatáskörrel és illetékességgel rendelkező hatóságok, szervek felé, amennyiben az intézmény működésével kapcsolatos jogszabálysértésre utaló jeleket észlel.

Az Érdekképviseleti Fórum tagjai:

a)  az intézményi ellátást igénybe vevők közül választás alapján 2 fő,

    b) az ellátottak hozzátartozói, illetve törvényes képviselői közül választás alapján 1 fő;

c) az intézmény dolgozóinak képviseletében választás alapján 1 fő;

d) az intézményt fenntartó szervezet képviseletében kijelölés alapján 1 fő.

A választott tagokat négyévente választják.

A választott tagoknak írásban nyilatkozni kell a tisztség elfogadásáról.

 

Az Érdekképviseleti Fórum választásának részletes szabályai

1.) A részlegvezető tájékoztatja az ellátottakat az Érdekképviseleti Fórum működésének szükségességéről, főbb feladatairól.

2.) Röviden összefoglalja, hogy az új választást miért kell megtartani (ellátott elhalálozása, mandátum lejárta, tag visszahívása)

3.) Felkéri az ellátottakat, hogy jelöljenek ki maguk közül tagokat, illetve önmagukat is delegálhatják.

4.) Azok nevei kerülnek rögzítésre, akik a tisztségre jelölést szóban elfogadják.

5.) A részlegvezető felkéri az ellátottakat, hogy a hozzátartozók közül jelöljenek ki Érdekképviseleti Fórum tagokat. ( A tagságra olyan hozzátartozót lehet jelöltetni, akinek a hozzátartozója nem érdekképviseleti fórum tag, ezért kell az ellátottak tagságát először megválasztani.) Olyan hozzátartozóra lehet szavazni, aki rendszeres kapcsolatot tart az otthonnal.

6.) Majd a részlegvezető felkéri az ellátottakat, hogy az intézmény dolgozói közül is jelöljenek ki érdekképviseleti fórum tagokat. 

7.) A mentálhigiénés munkatárs felírja a jelölt tagok neveit és szóban tájékoztatja erről az érintetteket.

8.) A választási papírra azok nevei kerülnek rögzítésre, akik elfogadják a tisztségre jelölést

9.) A mentálhigiénés munkatársa kiosztja a választási cédulákat, a tisztségüket elfogadni kész ellátottak, dolgozók, és hozzátartozók névsorával.

10.)Szavazni a név bekarikázásával lehet, két fő ellátott egy fő dolgozó, és egy fő hozzátartozó megjelölésével.

11.) A mentálhigiénés munkatárs összegyűjti a szavazó cédulákat, majd a részlegvezetővel együtt átszámolják azokat.

12.) Azok válhatnak tagokká akik a legtöbb szavazatot kapták.

13.) A 4 éves ciklus leteltével az Érdekképviseleti Fórum tagjait újra kell választani. Ha valamely tag mandátuma ciklus letelte előtt szűnik meg, úgy ismételt lakógyűlésen, csupán a hiányzó tag pótlására kell a választást megtartani. A többi tag tisztsége változatlanul megmarad.

Az érdekképviseleti fórum alakuló ülése:

A részlegvezető a jogszabályi előírások ismertetése után felkéri a fórum tagjait, hogy válasszanak elnököt a tagok közül, illetve jelöljék ki az elnök helyettesét.

Az elnök ellátott vagy hozzátartozó, helyettese bármelyik tag lehet.

Az Érdekképviseleti Fórum elnökének feladata:

-         a tagok összehívása, a napirend összeállítása, az ülés levezetése

-         a fórum üléséről emlékeztető elkészítése vagy elkészíttetése

-         az Érdekvédelmi Fórum képviselete

Az Érdekképviseleti Fórum Ügyrendje:

-     kötelező összehívni az ülést évente, illetve szükség szerint
-     kötelező összehívni az ülést, ha az intézményi ellátást igénybevevők vagy az   ellátottak hozzátartozói, illetve törvényes képviselői panaszuk kivizsgálását kéri, annak előterjesztéséről számított 10 napon belül.

-     az ülést az elnök hívja össze.

-     a Fórum döntéseit nyílt szavazással, egyszerű többséggel hozza meg.

-     az ülésen elhangzottakról emlékeztetőt kell készíteni, amely összefoglalóan tartalmazza az ott elhangzott lényeges megállapításokat, javaslatokat, véleményeket. Az emlékeztetőt az elnök és egy tag írja alá.

Az Érdekképviseleti Fórum tagságának megszűnése:
-
az Érdekképviseleti Fórum megbízatásának megszűnésével

-
az intézményi jogviszony megszűnésével ellátott és hozzátartozó/törvényes képviselő tag esetében

-
a tag lemondásával

-
a tag visszahívásával

-
közalkalmazotti jogviszony megszűnésével a dolgozók képviseletét ellátó tag esetében

-
a tag halálával

A tagság megszűnése esetén 60 napon belül új tagot kell választani, amennyiben pedig az elnök tagsága szűnik meg, úgy az új tag választása után a testületnek új elnököt kell választania.

A tagok visszahívása a megválasztásra vonatkozó eljárás szabályi szerint, indoklással, egyszerű szavazati többséggel történik.

Az Érdekképviseleti Fórum tagjainak névsorát jól látható helyen az intézményben ki kell függeszteni.

XI. Panaszjog gyakorlása

A jogosult, hozzátartozója valamint az érdekképviseleti társadalmi szervezet panasszal élhet az igazgatónál vagy az Érdekképviseleti Fórumnál a következő esetekben:

- az intézményi jogviszony megsértése, különösen személyiségi jogainak, kapcsolataratásának sérelme
- az intézmény dolgozóinak szakmai, titoktartási, vagyonvédelmi kötelezettségei megszegése esetén 
- az ellátás körülményeit érintő kifogások orvoslása érdekében
- korlátozó intézkedés alkalmazása ellen.
Panasz kivizsgálására jogosultak:

a.  igazgató

b. érdekképviseleti fórum.

c. Ellátottjogi képviselő
a. Az Igazgatónál tett panaszbejelentés kivizsgálásának menete:
A panaszt írásban kell benyújtani. Amennyiben az ellátott állapota nem teszi lehetővé a panasz írásba foglalását, úgy a mentálhigiénés munkatárs, annak távollétében a műszakban dolgozó ápoló segít a panasz megírásában. Az igazgató köteles az átvételtől számított 15 napon belül írásban értesíteni a panasztevőt a vizsgálat eredményéről. Amennyiben az igazgató határidőben nem intézkedik vagy a panasztevő nem ért egyet az intézkedéssel, az intézkedés kézhezvételétől számított 8 napon belül az intézmény fenntartójához, (Kiskőrös Város Önkormányzata, 6200, Kiskőrös, Petőfi tér 1.) fordulhat. 

b.  Az Érdekképviseleti Fórumnál tett panaszbejelentés kivizsgálása

A panaszt az Érdekképviseleti Fórum bármely tagjánál írásban lehet benyújtani. A Fórum elnöke a panasz benyújtását követő 10 napon belül összehívja a fórumot a panasz kivizsgálása érdekében és intézkedést kezdeményez az intézményvezető felé. A Fórum elnöke a panasz beérkezését követő 15 napon belül köteles írásban értesíteni a panasztevőt a megtett intézkedésekről. 

c.  Az Ellátottjogi Képviselőnél tett panaszbejelentés kivizsgálása:

Az ellátottjogi képviselő elérhetőségét az intézmény minden ellátottja megtalálja a faliújságon. A panasz előterjesztése írásban, szóban vagy telefonon keresztül történhet. A telefonálásban, panaszlevél megírásában, szükség esetén, az idősek otthona részlegvezetője, mentálhigiénés munkatársa, azok távollétében a műszakban dolgozó ápoló segít az ellátottaknak. A panasz kivizsgálásának menete, időtartama, a panasz súlyosságától függ. Az ellátottjogi képviselő az intézkedéseiről, írásban, vagy szóban köteles értesíteni az érintett feleket.

 Ellátottjogi Képviselő: 

Név: Juhász György

Telefon: 06/20-489-9605

Postacím: 1365, Budapest, pf: 646.

d. A korlátozó intézkedési eljárás ellen tett panasz kivizsgálásának menete:

Veszélyhelyzet esetén az ellátottak és a szolgáltatásban foglalkoztatottak védelme érdekében a teendők meghatározása. 
Veszélyeztető állapotnak minősül:

Ha az ellátásban részesülő pszichés állapotának zavara következtében saját vagy mások életére, egészségére, testi épségére jelentős veszélyt jelenthet, de a megbetegedés jellegére tekintettel sürgős intézeti gyógykezelésbe történő vétele nem indokolt.

Közvetlen veszélyeztető magatartásnak minősül:

Ha az ellátásban részesülő pszichés állapotának akut zavara következtében saját, vagy mások testi épségére közvetlen és súlyos veszélyt jelent.

XII. Tűz- és balesetvédelmi szabályok

a.) Tűz vagy egyéb veszélyhelyzet, katasztrófa esetén saját biztonságuk érdekében  fontos az utasítások betartása.

Tűz,  veszélyt jelentő forrás észlelése esetén gyors jelzéssel kell élni a műszakban levő ápoló felé. 

b.) A lakótársak rosszulléte, balesete esetén fontos az ápoló értesítése, utasításainak betartása.

Az együttélés szabályainak betartása kölcsönösen elvárt az ellátottaktól, dolgozóktól, ellátottak hozzátartozóitól.

A dolgozók kötelesek tiszteletben tartani az ellátottak egyéniségét, emberi méltóságát.

Egymás kölcsönös tisztelete, megbecsülése, az emberi méltóság tiszteletben tartása, kölcsönös alkalmazkodás, önzetlen segítés, bizalom az együttélés alapja.

Fontos az állampolgári jogok érvényesítésének biztosítása. A vagyonvédelem és az állagmegóvás alapvető elvárás minden lakóval és dolgozóval szemben.

A közösségi együttélés szabályinak betartása az elsődleges szempont az egyéni érdek érvényesítésével szemben.

A dolgozók az ellátottaktól pénzbeli, vagy természetbeni juttatást nem fogadhatnak el, kölcsönt nem kérhetnek.

Mindannyiunk közös érdeke az, hogy ellátottaink családias ellátásban részesüljenek, otthonra találjanak az intézetünkben.

Ennek érdekében kérjük ellátottainkat, hogy észrevételeikkel, javaslataikkal segítség ezen célunk megvalósítását.

Az igazgató és a részlegvezető köteles a házirendet az intézményben jól látható helyen kifüggeszteni, továbbá gondoskodni a jogosultak, hozzátartozóik és az intézmény dolgozói számára történő folyamatos hozzáférhetőségről.

Kiskőrös, 2014………………….
   Dr. Kállayné Major Marina





Judákné Kothencz Erika

                  igazgató







részlegvezető


